Pressemeddelelse til Halsnæsposten

Præmiering af Strandgade 12 i Frederiksværk
Foreningen By og Land Halsnæs præmierer hvert år en bygning, som på særlig vis har udmærket sig. Det kan f.eks. være ny, spændende arkitektur, som er smukt tilpasset det omgivende miljø eller det kan være en ældre bygning, som er nænsomt og smukt vedligeholdt eller restaureret. Foreningen opfordrede her i forsommeren læsere af Halsnæsposten til at komme med forslag til, hvilken bygning, som skal tildeles plaketten for år 2009. 

Der indkom 7 forslag med en bred vifte af bygningstyper: Ombygning af sommerhus i Kregme, tilbygning til 60-er parcelhus i Torup, renovering af 2 villaer fra begyndelsen af 1900-tallet i henholdsvis Lynæs og Frederiksværk, nybyggeri og ombygning af ældre bebyggelse på Hundested havn samt restaurering af Strandgade 12. Glædeligvis alle meget relevante bud på præmieringsværdigt byggeri. Efter besigtigelse og drøftelse af forslagene faldt valget i sidste ende på Strandgade 12, som præmieres for en ud over det sædvanlige fin og gennemført restaurering. Bygningen og restaureringen har været omtalt i en artikel i Halsnæsposten tidligere, så her skal kun nævnes de vigtigste begrundelser for præmieringen:

Strandgade 12 er et af de få tilbageværende Classenhuse i Frederiksværk og desuden et af byens aller ældste bygninger – opført i 1763, få år efter værkets grundlæggelse. Strandgade er ligeledes et af byens ældste og mest intakte gadeforløb. Bygningen har således både betydning for oplevelsen af gaden og for forståelsen af Frederiksværk som kulturarvsmiljø. Huset har i mange år været fredet, men dette har ikke hindret, at bygningen gennem årene er blevet nedslidt, mishandlet og dårligt vedligeholdt. Hvis udviklingen var fortsat, ville huset formentlig have været væk om få år.

For 2 år siden blev huset dog heldigvis solgt til den nuværende ejer, Kirsten og Ebbe Moltzen, som iværksatte en tilbundsgående bygningsundersøgelse med hjælp fra arkitekt Søren Vadstrup fra Center for Bygningsbevaring i Raadvad. Der blev efterfølgende udarbejdet en restaureringsplan, som nu, primært ved ejerens eget ihærdige slid, er så godt som gennemført hvad angår bygningens tag og fag. Mange timers omhyggeligt og kompromisløst arbejde ligger til grund for det resultat, som kan ses og beundres i dag. Intet er tilfældigt, hverken i udformning, materialer eller udførelse. Så mange oprindelige dele som muligt er bevaret, uheldige tilføjelser og ændringer er fjernet og det nye er udført så tæt på det oprindelige som muligt. Arbejdet kan uden overdrivelse kaldes en mønsterrestaurering, som kan stå som forbillede for, hvordan kulturarv bør behandles. Forhåbentlig kan arbejdet inspirere til lignende restaureringer, ikke mindst af de øvrige classenhuse i byen, men også af bevaringsværdige bygninger generelt i kommunen.

Foreningen By og Land Halsnæs vil gerne takke alle de læsere, som har indsendt forslag til bygningspræmiering 2009 og alle de bygningsejere, som med et godt og gedigent stykke arbejde er med til at højne bygningskulturen i vores kommune. Foreningen vil gerne opfordre til, at endnu flere begynder at kigge rundt og lægge mærke til de fine huse, som findes rundt omkring os -  og måske allerede nu holde øje med mulige emner til næste års præmiering. 

Præmieringen af Strandgade 12 finder sted i form af en lille ceremoni lørdag den 3. oktober kl. 11 på adressen. Alle er velkomne.